#فیلم_تانیتیمی
کوروساوانین راشاموْن آدلی فیلمینده گیزلی اوْلان گئرچک
راشاموْن
۱۹۵۰-Rashomon
کوروْساوا راشاموْن آدلی فیلمینده گیزلی اوْلان گئرچکدن سؤز آچیر. آکیرا کوروْساوا، 1950-ده راشاموْن فیلمینی دوزلتدیکدن دوْلایی وئنیز فئستیوالینین قیزیل آصلان اؤدولونو قازانیب، دونیالیق شؤهرت الده ائتمیشدیر. راشاموْن کسینلیکله سینئما دونیاسینین تاریخینده ان فلسفی فیلملر لیستینده، لاپ یوْخاریدا دایانار. "گئرچک" قوْنوسوندا دوزلمیش فیلم، سینئما فاکولتهلریندن باشقا، فلسفه کیلاسلاریندا دا تدریس اوْلونور.
فیلمین سئناریوْسونون اؤزهتی، "رینوْسوْکه آکه تاگاوا"-نین "مئشهده" آدلی اثریندن آلینمادیر. بیر یوْلکسن(راهزن)، بیر سامورایینین قادینینا تجاوز ائدیب و اوْنو اؤلدورمهسی سوچویلا توتوقلانیبدیر. یوْلکسن محکمهده وورغولاییر، من سامورایینی اؤلدورموشم. آنجاق سامورایینین قادینی دا بئلنچی بیر ادعاسی وار. دئییر: من اؤزوم اؤز حیات یوْلداشیمی اؤلدورموشم. قاضی گئرچک نهدیر؟ بیلمک اوچون دئیه، بیر باشقاسینین آراجیلیغی ایله سامورایینین روحونو احضار ائدیب، سامورایینین روحو ایسه اؤزو وورغولاییر، اؤزو اؤزونو اؤلدوروبدور. بو اوْلایین تک شاهیدی (یاخیندان گؤرهنی) اوْدون (هیزم) سیندیران، بو اوْلایدان اوْنونلا بیرگه، آردی کسیلمهین گورشات یاغیشین الیندن، شهرین قاپیسینا (دروازاسینا) ساری گلن بیر نئچه راهیبه، تام فرقلی بیر ریوایت ناغیل ائدیر.
شاهیدلرین هر بیریسینین کاراکتئری (شخصیت)، روحیاتی، ائیلهجه ایچ قاوقالاریندان دوْلایی اوْلای نئچه چئشیدلی آچیدان ریوایت اوْلور. بو دورومدا گئرچهیی یانسیدا بیلن گؤرونتونو جانلاندیرماق چوْخ چتین و اوْلابیلمهین ایش کیمی ساییلیر. راشاموْنو پیکاسوْنون اثرلرینه تای یوْخسا فوْتوْریستلرین اثرلرینه تای، بیر واحید گئرچهیه ال تاپمادان، اوْنون بوتون یؤنلرینه کسین یوْروم وئرمهدن، گؤرونتولهنن بیر موْدرن اثر حئساب اوْلورو.
راشاموْن ایندی سینئمانین کیلاسیک اثرلریندن بیری ساییلیر. بیر کیلاسیک اثر کی فوْرمایا، موْدرن باخیشیلا ریوایی و گؤرونتوسل بوْیوتوندان یاناشیر. کوروْساوا گوجلو یؤنتمنلیک باشاریسی ایله هر شاهیدین سؤزلرینی اؤزونه اویغون توتومویلا گؤرونتولهییری. اوْدونسیندیرانین سوْن ریوایتی بیر ائشیکدن باخان بیریسی کیمی یاناشماسی بیله، سوْن سوچلونون کیم اوْلدوغونو بللی ائتمیری؛ چونکی اوْ دا اوْنلارین ایچ دوشونجهلریندن خبرسیزدیر. بو اوزدن تکجه اؤز باخیش آچیسیلا قوْنونو آچیقلاییری. نئجه کی نیچه اینانیردی: "بیر چوْخ چئشیدلی گؤز وار، بو اوزدن سوْنوجدا چئشیدلی گئرچکلر اوْلاجاق؛ بونا دایاناراق گئرچک یوْخدور دئمک"
بلکی گئرچهیین بللی اوْلان تکجه آنی، سوْن سئکانسدا اوْدونسیندیران بیراخیلمیش بیر کؤرپهنی اؤزونه اوشاق کیمی قبول ائتمهسی اوْلا. سینئمانین بؤیوک اوستاسینین دوشونجه آچیسیندان گئرچک چئشیدلی و قارشیت اینانجلاردان دئییل، سادجه بیر اینسانین اؤز همنوعونا محبت ائتمهسینده اؤزونو گؤستهریر؛ آرتیق آچیقلاما و تفسیر وئرمهدن.
کوروْساوا بیر چوْخ اثری اینسانلارین یئر اوزونده یاراتدیقلاری بیر داموْنو (جهنم) گؤرونتولهییر؛ آنجاق بوتون بونلارا باخمایاراق عؤمرونون سوْن چاغینا دک اینسان آدلی جانلیدان اومودو کسیلمهدی.
pes_Arab azb_Arab azb_Arab epo_Latn azb_Arab azb_Arab azb_Arab azb_Arab azb_Arab azb_Arab